LV
15.5.2023.
Eiropas Savienības Oficiālais Vēstnesis
C 173/21
Apelācijas sūdzība, ko 2023. gada 22. februārī Autoridad Portuaria de Bilbao iesniegusi par Vispārējās tiesas (piektā palāta) 2022. gada 14. decembra spriedumu lietā T-126/20 Autoridad Portuaria de Bilbao/Komisija (Lieta C-110/23 P) (2023/C 173/29) Tiesvedības valoda – spāņu Lietas dalībnieki Apelācijas sūdzības iesniedzēja: Autoridad Portuaria de Bilbao (pārstāvji: D. Sarmiento Ramírez-Escudero un X. Codina García-Andrade, advokāti) Otrs lietas dalībniece: Eiropas Komisija
Prasījumi — atcelt Vispārējās tiesas spriedumu trīs apelācijas sūdzības pamatos izklāstīto iemeslu dēļ un atzīt, ka tajā ir pieļauta tiesību kļūda; — izlemt lietu pēc būtības saskaņā ar Statūtu 61. pantu un Reglamenta 170. pantu, atzīstot, ka Autoridad Portuaria de Bilbao pirmajā instancē izvirzītie prasījumi par Vispārējā tiesā apstrīdēto lēmumu atcelšanu ir apmierināmi; — piespriest Komisijai atlīdzināt Autoridad Portuaria de Bilbao tiesāšanās izdevumus, kas radušies gan pirmajā instancē, gan tiesvedībā Tiesā.
Pamati un galvenie argumenti
Pirmais apelācijas sūdzības pamats: Vispārējās tiesas spriedumā esot pieļauta tiesību kļūda, kuras pamatā ir LESD 107. panta 1. punkta pārkāpums, jo Vispārējā tiesa akceptēja, ka Komisija, secinādama, ka Biskajas atbrīvojums no nodokļa ir priekšrocība, to nav vērtējusi kā sarežģītu pasākumu kopumu.
Pirmā pamata atbalstam tiek apgalvots, ka Vispārējās tiesas argumentācija, tai secinot, ka nepastāv sarežģīts pasākumu kopums, ir balstīta uz tīri formāliem pamatiem, kam nav nekā kopīga ar Tiesas pastāvīgajā judikatūrā prasīto analīzi pēc būtības.
Otrais apelācijas sūdzības pamats: Spriedumā esot pieļauta tiesību kļūda, kuras pamatā ir LESD 107. panta, Regulas 2015/1589 (1) un tos interpretējošās judikatūras pārkāpums saistībā ar LES 4. panta 3. punktu, LESD 296. pantu un Hartas 41. pantu, Vispārējai tiesai uzskatot, ka Komisijai nav jāveic pilnīga pieejamo datu analīze, ja ir skaidrs, ka ir tikai viens labuma guvējs no atbalsta shēmas.
Otrā pamata atbalstam tiek apgalvots, ka tas, ka pastāv tikai viens labuma guvējs no Biskajas atbrīvojuma no nodokļa (proti, Autoridad Portuaria de Bilbao) ir vispārzināms Spānijas tiesību sistēmā noteikts fakts Šādā gadījumā, lai gan pasākums var tikt kvalificēts kā “atbalsta shēma” Regulas 2015/1589 izpratnē, Komisija ir jāveic pilnīga pieejamo datu analīze.
Tas tā ir atbilstoši sākotnējam mērķim, ar kādu tiesas judikatūrā Komisijai ir ļauts neveikt šādu analīzi, to interpretējot no LES 4. panta 3. punkta, LESD 296. panta un Hartas 41. panta viedokļa.
Trešais apelācijas sūdzības pamats: Spriedumā esot pieļauta tiesību kļūda, kuras pamatā ir LESD 108. panta un Regulas 2015/1589, tos skatot kopsakarā ar LES 4. panta 3. punktu, pārkāpums, Vispārējai tiesai uzskatot, ka sadarbības procedūrā Komisijas pienākumu apjoms ir mazāks nekā izmeklēšanas procedūrā.